Eetu-Ville Arkiomaa

Eetu-Ville Juhani Arkiomaa (s. 26. elokuuta 1993 Rauma) on suomalainen entinen jääkiekkoilija. Hän oli pelipaikaltaan oikea laitahyökkääjä, mutta Arkiomaa osasi pelata myös keskellä. Hän laukoi oikealta. Arkiomaa pelasi urallaan SM-liigaa Hämeenlinnan Pallokerhossa ja Espoo Bluesissa yhteensä 83 runkosarjaottelua tehopistein 7+11=18 ja yhden pudotuspeliottelun ilman tehopisteitä. Hän loi sittemmin uraa myös Mestiksessä, Itävallassa, Tanskassa ja Saksassa. Arkiomaa siirtyi kaudeksi 2024–2025 kasvattajaseuransa Riihimäen Kiekko-Nikkareiden II-divisioonajoukkueeseen, jossa hän lopetti pelaajauransa ja aloitti syksyllä 2025 joukkueen apuvalmentajana.
Ura.
Juniorivuodet ja SM-liigadebyytti HPK:ssa.
Arkiomaa on Riihimäen Kiekko-Nikkareiden kasvatti. Hän pelasi myöhemmät juniorivuotensa kuitenkin Hämeenlinnan Pallokerhossa. Arkiomaa oli kaudella 2009–2010 joukkueen B2-nuorten paras pistemies ja maalintekijä sekä runkosarjassa tehoilla 16+22=38 että pudotuspeleissä tehoilla 2+1=3. Kauden 2011–2012 päätteeksi hän voitti A-nuorten SM-pronssia. Kaudella 2012–2013 Arkiomaa oli tehoilla 20+30=50 HPK:n A-nuorten paras pistemies, maalintekijä ja syöttäjä. Hän sijoittui koko A-nuorten SM-liigan pistepörssissä kolmanneksi edellään vain Kärppien Ville Leskinen ja Saku Mäenalanen. Arkiomaa valittiin sarjan joulukuun kuukauden pelaajaksi. Hän voitti kauden päätteeksi A-nuorten Suomen-mestaruuden.
Kaudeksi 2013–2014 Arkiomaa nousi HPK:n SM-liigarinkiin. Hänet lainattiin kauden kynnyksellä pitkällä lainasopimuksella Mestis-joukkue Savonlinnan Pallokerhoon, jossa Arkiomaan tulokaskausi toi 34 runkosarjaottelussa tehot 6+9=15. Hänet valittiin Mestiksen lokakuun kuukauden nuoreksi pelaajaksi. Tammikuussa 2014 Arkiomaa kutsuttiin loppukaudeksi takaisin HPK:n vahvuuteen. Hän pelasi pääasiassa seuran A-nuorissa. Arkiomaa edusti joukkuetta kauden aikana myös Junior Club World Cupissa voittaen hopeaa. Hän oli turnauksessa HPK:n paras pistemies tehoilla 2+4=6. A-nuorten kauden päätyttyä hän jatkoi HPK:n SM-liigajoukkueen vahvuudessa ja teki liigadebyyttinsä ensimmäisessä puolivälieräottelussa 21. maaliskuuta 2014 vieraissa Oulun Kärppiä vastaan. Ottelu jäi Arkiomaan kauden ainoaksi SM-liigassa. Huhtikuussa 2014 hän teki HPK:n kanssa 1+1-vuotisen jatkosopimuksen.
SM-liigakaudet HPK:ssa ja Bluesissa.
Kaudella 2014–2015 Arkiomaa debytoi SM-liigan runkosarjassa. Hän teki liigauransa avausmaalin 15. marraskuuta 2014 Turun Palloseuraa vastaan. Arkiomaa sai ottelussa myös syöttöpisteen Zach Hamillin tekemään HPK:n 3–1-voittoon päättyneen ottelun ratkaisumaaliin. Hänet palkittiin "Ilta-Sanomien" kolmen tähden tähtipelaajana ja myös Jarkko Savijoki valitsi Arkiomaan legendojen tähtien ykköstähdeksi. Kaikkiaan Arkiomaan tulokaskausi toi 42 runkosarjaottelussa tehot 2+4=6. Hän pelasi kauden aikana myös neljä ottelua lainalla Mestis-joukkue Heinolan Peliitoissa. Joulukuussa 2014 HPK käytti Arkiomaan sopimuksessa olleen option ja teki vuoden mittaisen jatkosopimuksen hänen kanssaan.
Kesken kauden 2015–2016, joulukuussa 2015 Arkiomaa siirtyi Espoo Bluesiin vaihdossa Eero Somervuoreen. Hän jakoi lukemalla +1 joukkueen sisäisen tehotilaston voiton loukkaantumisen takia vain viisi ottelua pelanneen Micke Saaren sekä kesken kauden TPS:ään siirtyneen Kalle Kaijomaan kanssa.
Mestiksen kautta Itävaltaan ja Tanskaan.
Arkiomaa siirtyi kaudeksi 2016–2017 vuoden mittaisella sopimuksella pelaamaan Mestistä hänen aiempaan lainaseuraansa Heinolan Peliittoihin. Hän oli tehoilla 18+21=39 joukkueen toiseksi paras pistemies Tuukka Rajamäen jälkeen. Arkiomaa sijoittui myös koko Mestiksen maalipörssissä kymmenenneksi. Kaudeksi 2017–2018 hän siirtyi jatkamaan Mestis-uraansa vuoden mittaisella sopimuksella Tutoon. Arkiomaa voitti Suomen Cupin. Tammikuussa 2018 hänen sopimuksensa purettiin yhteisymmärryksessä, kun Arkiomaan tiedotettiin suuntaavaan ulkomaille. Hänen uudeksi seurakseen vahvistui seuraavana päivänä monikansallisen Alps Hockey Leaguen itävaltalaisjoukkue EHC Lustenau. 
Kaudeksi 2018–2019 Arkiomaa siirtyi Tanskan Metal Ligaenissa pelaavan Esbjerg Energyn joukkueeseen. Joulukuussa 2018 hän palasi kuitenkin loppukauden sopimuksella Lustenaun riveihin.
Vuodet Saksan kolmossarjatasolla.
Arkiomaa siirtyi kaudeksi 2019–2020 vuoden mittaisella sopimuksella Saksan kolmanneksi korkeimmalle sarjatasolle Oberliga-joukkue SC Riesserseen riveihin. Hän voitti joukkueen sisäisen piste-, maali- ja syöttöpörssin tehoilla 22+57=79, joilla Arkiomaa sijoittui koko sarjan pistepörssissä kuudenneksi. Toukokuussa 2020 hän teki Riesserseen kanssa vuoden mittaisen jatkosopimuksen. Kaudeksi 2021–2022 Arkiomaa siirtyi vuoden mittaisella sopimuksella toiseen Oberliga-seuraan, EC Peitingiin. Tammikuussa 2022 hänen sopimuksensa kuitenkin purettiin yhteisymmärryksessä. Arkiomaa ei pelannut loppukaudella enää missään.
Kaudeksi 2022–2023 Arkiomaa siirtyi jatkamaan Oberliga-pelejään vuoden mittaisella sopimuksella Höchstadt Alligatorsiin. Hän oli tehoilla 21+43=64 joukkueen paras syöttäjä ja toiseksi paras pistemies Jari Neugebauerin jälkeen. Arkiomaa voitti myös Höchstadtin sisäisen tehotilaston lukemalla +17. Kaudeksi 2023–2024 hän siirtyi vuoden mittaisella sopimuksella EV Füsseniin. 
Arkiomaa palasi kaudeksi 2024–2025 Höchstadt Alligatorsiin. Hän pelasi siellä alkukaudella vain yhden ottelun, kunnes Arkiomaan sopimus purettiin lokakuussa 2024. 
Paluu Nikkareihin ja pelaajauran päättyminen.
Lokakuun 2024 lopulla Arkiomaa palasi loppukauden 2024–2025 kattavalla sopimuksella pelaamaan II-divisioonaa kasvattajaseuraansa Riihimäen Kiekko-Nikkareihin. Syyskuussa 2025 hänen pelaajauransa päättyminen vahvistui ja hänen tiedotettiin aloittavan Nikkareiden apuvalmentajana.
Pelityyli.
Kaudella 2017–2018 Mestis-joukkue Tuton urheilutoimenjohtajana toimineen Elmo Aittolan mukaan Arkiomaa oli tinkimättömällä asenteella ja tunteella pelaava sekä hyvin luisteleva, synnynnäinen maalintekijä, joka pystyy myöskin rakentamaan peliä. Aittolan mukaan Arkiomaan kilpailuhenkisyys ja selkeä halu olla paras jokaisessa pelissä olivat ominaisuuksia, jotka Tuton valmennusjohto koki isoiksi arvoiksi hänet hankkiessa.
Yksityiselämä.
Arkiomaan isä Tero pelasi urallaan hyökkääjänä pudotuspelit mukaan lukien yhteensä 488 SM-liigaottelua KalPassa, JoKP:ssa, SaiPassa, Lukossa ja Ässissä. Tero loi pääsarjauraa myös Saksassa, Britanniassa ja Itävallassa. Eetu-Villen serkku Ville Arkiomaa pelaa puolustajana Kiekko-Espoon U20-joukkueessa ja hän on debytoinut myös SM-liigassa.